b'\n_START_ARTICLE_\nPine Barrens (Obitelj Soprano)\n_START_SECTION_\nRadnja\n_START_PARAGRAPH_\nTony tijekom sastanka s Gloriom Trillo prima poziv od svoje biv\xc5\xa1e ljubavnice, Irine, kojoj je navika nazvati ga kad se napije. Me\xc4\x91utim, javlja se Gloria, a Tony joj sla\xc5\xbee kako su ga zvali iz A.J.-eve \xc5\xa1kole, ali joj ipak prizna istinu. Gloria upita Tonyja da objasni za\xc5\xa1to je lagao, a on joj odvra\xc4\x87a kako je nije htio "naljutiti", te da je jednostavno htio biti iskren. Gloria je ljuta na Tonyja i baci njegov bo\xc5\xbei\xc4\x87ni dar u more i ode. Me\xc4\x91utim, par se pomiruje kasnije kad Gloria kupi Tonyju novi dar, marokanski ogrta\xc4\x8d, a kasnije zavr\xc5\xa1avaju u krevetu._NEWLINE_Nakon \xc5\xa1to Silvia pogodi gripa, Tony ka\xc5\xbee Paulieju i Christopheru da pokupe novac s njegovih ruta, s naglaskom na novac od suradnika ruske mafije, Valerija, u Fair Lawnu. Situacija postane neugodna kad se Paulie, neizazvan i ve\xc4\x87 otprije ljut jer ne \xc5\xbeeli skupljati Silviov novac, naruga Rusu i namjerno slomi njegov univerzalni daljinski upravlja\xc4\x8d baciv\xc5\xa1i ga na pod, glume\xc4\x87i kako se radi o nesre\xc4\x87i. Valerij uvrijedi Paulieja, nagnav\xc5\xa1i ga da napadne Rusa koji sjedi. Christopher poku\xc5\xa1a zaustaviti Paulieja, ali nakon \xc5\xa1to se situacija zakomplicira, priska\xc4\x8de mu u pomo\xc4\x87. Trojac se potu\xc4\x8de, a Paulie zadavi Valerija podnom lampom. Paulie i Christopher se uspani\xc4\x8de te zamotaju Valerija u tepih i odnesu ga u auto. Poku\xc5\xa1avaju\xc4\x87i smisliti plan \xc5\xa1to napraviti s tijelom, Paulie predlo\xc5\xbei da ga odnesu u Pine Barrens, budu\xc4\x87i da je to nenaseljeno podru\xc4\x8dje a i u blizini je Atlantic Cityja. Christopher, koji jo\xc5\xa1 nije jeo, \xc5\xbeeli se zaustaviti na doru\xc4\x8dku, ali Paulie inzistira da prvo obave posao._NEWLINE_U \xc5\xa1umi, Christopher i Paulie otvore prtlja\xc5\xbenik i otkrivaju kako je Valerij jo\xc5\xa1 uvijek \xc5\xbeiv i da je pro\xc5\xbevakao selotejp kojim su ga oblijepili. Iznose ga iz auta, daju mu lopatu i prisile ga da iskopa rupu. Nakon \xc5\xa1to su mafija\xc5\xa1i izgubili pozornost, Valerij ih udari lopatom, Christophera sna\xc5\xbeno u glavu, a Paulieja u prepone. Christopher i Paulie izvla\xc4\x8de svoje pi\xc5\xa1tolje i daju se u potjeru, ali se iznenade kad Paulie ustrijeli Valerija, jasno ga pogodiv\xc5\xa1i u glavu, a Rus samo ustaje i otr\xc4\x8di u \xc5\xa1umu. Poku\xc5\xa1aju ga pratiti slijede\xc4\x87i njegove krvave tragove, ali im to ne polazi za rukom. Za\xc4\x8duv\xc5\xa1i neki zvuk, dvojac po\xc4\x8dne pucati, ali samo ustrijele jelena. Sada izgubljeni u \xc5\xa1umi, Paulie nazove Tonyja, ali veza mu puca zbog slabog signala._NEWLINE_Tony od Valerijeva \xc5\xa1efa i najboljeg prijatelja saznaje da je, iako je od tada zapao u probleme s drogom i alkoholom, Valerij bio ruski komandos i jednom sam ubio 16 \xc4\x8de\xc4\x8denskih pobunjenika. Me\xc4\x91utim, slabi signal izme\xc4\x91u Tonyja i Paulieja rezultira konfuzijom: Paulie prenosi poruku kako je Valerij ubio 16 \xc4\x8cehoslovaka i kako je dekorater, na \xc5\xa1to Christopher odvra\xc4\x87a, "Ku\xc4\x87a mu je izgledala usrano". Kako se spu\xc5\xa1ta no\xc4\x87, dvojac po\xc4\x8dinje drhtati, a Paulie izgubi cipelu u snijegu._NEWLINE_Ne\xc5\xa1to kasnije, Tony se ne pojavljuje na ve\xc4\x8deri koju je Gloria pripremila, \xc5\xa1to izazove \xc5\xbeestoku sva\xc4\x91u. Nakon ponovnog pomirenja i taman pred ve\xc4\x8deru, Tony dobiva poziv od Paulieja koji mu ka\xc5\xbee da do\xc4\x91e pokupiti ih jer bi mogli umrijeti od hipotermije, izgladnjivanja ili bi \xc4\x8dak Paulie mogao izgubiti nogu. Ostav\xc5\xa1i bez drugih opcija, on ka\xc5\xbee Gloriji kako mora i\xc4\x87i i ne mo\xc5\xbee ostati na ve\xc4\x8deri, na \xc5\xa1to se ona razbjesni. Ona baci odrezak na Tonyja koji se samo nasmije situaciji i ode spasiti \xc4\x8dlanove svoje ekipe._NEWLINE_Meadow se prehladila te se nastavlja grijati uz Jackieja. Nakon \xc5\xa1to Jackie ode ranije jer je ona odbila seks s njim, te se po\xc4\x8dne izvla\xc4\x8diti od novih spojeva, ona postaje sumnji\xc4\x8dava i po\xc4\x8dne ga slijediti. U pratnji svoje prijateljice iz studentskog doma, Meadow uhvati Jackieja na ulici s drugom djevojkom. Meadow iza\xc4\x91e iz auta i uplakana se suo\xc4\x8di s Jackiejem. Po\xc4\x8dne se derati na par, sugeriraju\xc4\x87i kako je veza za nju gotova, dok druga djevojka uzvra\xc4\x87a Meadow. Jackie svojoj pratilji ljubazno objasni kako je djevojka koja ga je upravo napustila k\xc4\x87er Tonyja Soprana, ali ova ne obra\xc4\x87a pozornost. Jackie je evidentno smeten. Meadow ubrzo nakon toga odvoze u bolnicu; kako je cijelu no\xc4\x87 bila vani, osje\xc4\x87a se jo\xc5\xa1 gore, ali je prijateljice u domu uvjeravaju kako je Jackie, iako privla\xc4\x8dan, bio dosadan i prili\xc4\x8dno nesposoban. Meadow im ka\xc5\xbee kako ne znaju kako je odrastati ondje gdje je ona odrastala, gdje se Jackie smatra bo\xc5\xbeanstvom, te ka\xc5\xbee kako je bio sjajan, iako zna da one to ne mogu shvatiti._NEWLINE_Paulie i Christopher uspijevaju prona\xc4\x87i napu\xc5\xa1teni kombi, gdje provode ostatak no\xc4\x87i. Kako bi se zgrijali, Paulie podere podstavu u kombiju. Nakon \xc5\xa1to Christopher okrivi Paulieja za situaciju u kojoj su se na\xc5\xa1li te ga optu\xc5\xbei da spa\xc5\xa1ava sebe na njegov ra\xc4\x8dun, dvojac se \xc5\xbeestoko posva\xc4\x91a, a Christopher potegne pi\xc5\xa1tolj na Paulieja, rekav\xc5\xa1i kako misli da Paulie kuje plan da ga ubije, nakon \xc5\xa1to je \xc4\x8duo kako Paulie Tonyju preko telefona govori tko je kriv za sve. Christopher zgrabi Paulieja i gurne ga uz kombi te zaprijeti da \xc4\x87e ga ubiti, unato\xc4\x8d dugogodi\xc5\xa1njem prijateljstvu i mentorstvu. Dvojac zatim prasne u smijeh, shvativ\xc5\xa1i kako je bila glupa ideja da ubiju jedan drugoga, uzev\xc5\xa1i u obzir ozbiljnost trenutne situacije. Jutro kasnije, napu\xc5\xa1taju kombi i po\xc4\x8dnu slijediti vlastite tragove._NEWLINE_Tony zamoli Bobbyja Bacalu, iskusnog lovca, da mu pomogne prona\xc4\x87i Paulieja i Christophera. On se pojavljuje vi\xc5\xa1e nego spreman, odjeven u \xc5\xa1arenu lova\xc4\x8dku opremu, na \xc5\xa1to mu se Tony po\xc4\x8dne rugati zbog prilike u kojoj su se na\xc5\xa1li. Voze\xc4\x87i se u Barrens, dvojac do\xc5\xbeivljava prvi prijateljski trenutak kad se Tony ispri\xc4\x8da \xc5\xa1to se rugao Bobbyju, i izrazi svoju zahvalnost \xc5\xa1to je ovaj preuzeo brigu nad Juniorom. Bobby se poku\xc5\xa1a na\xc5\xa1aliti, ali \xc5\xa1ala se pokazuje djetinjastom i istro\xc5\xa1enom. Stigav\xc5\xa1i u \xc5\xa1umu, po\xc4\x8dnu vikati \xc4\x8dekaju\xc4\x87i odgovor, ali shva\xc4\x87aju kako \xc4\x87e morati pri\xc4\x8dekati zoru._NEWLINE_Po svitanju, Tony i Bobby odlaze u potragu za Pauliejem i Chrisom, koji se nastavljaju probijati. Pauliejev improvozirani zavoj za nogu propadne u snijeg i on padne; frustrirani Paulie opuca u zrak. Tony i Bobby o\xc4\x8duju pucnjeve i odlaze u tom smjeru, dozivaju\xc4\x87i Paulieja i Christophera. Ovi odvra\xc4\x87aju i ubrzo se na\xc4\x91u. Paulie i Christopher su zahvalni \xc5\xa1to su prona\xc4\x91eni te ulaze u Tonyjev Suburban, u kojem se nalaze hrana i pi\xc4\x87e, ali je Tony evidentno iziritiran Pauliejem jer ga je doveo u neugodnu situaciju s Gloriom, te izgubio auto \xe2\x80\x94- u kojem se nalazio originalni cilj njihove misije: Silviovih 5.000 dolara. Tony mu ka\xc5\xbee da preuzme odgovornost za svaku neugodnost izazvanu Valerijevim nestankom ili iznenadnim pojavljivanjem, te da donese kona\xc4\x8dnu odluku ho\xc4\x87e li ili ne\xc4\x87e tra\xc5\xbeiti Valerija, budu\xc4\x87i da Paulie ima status kapetana i trebao bi preuzeti odgovornost. Oni odlu\xc4\x8duju odustati i vratiti se u sjeverni Jersey._NEWLINE_Tijekom sastanka s dr. Melfi, Tony joj ka\xc5\xbee za svoje probleme s Gloriom, a ona mu ka\xc5\xbee kako njegova nova ljubavnica nije jedina koja je bila "nemogu\xc4\x87a za udovoljiti", "te\xc5\xa1ka" i "depresivna". Ona zatim upita, "Podsje\xc4\x87a li te to na neku drugu \xc5\xbeenu?", o\xc4\x8digledno misle\xc4\x87i na njegovu majku Liviju. Nakon zami\xc5\xa1ljene stanke, Tony odmahne glavom.\n_START_SECTION_\nUmrli\n_START_PARAGRAPH_\nValerijeva sudbina ostaje nejasna. Mogu\xc4\x87e je da je ubijen Pauliejevim hicem, ali dok ga dvojica mu\xc5\xa1karaca tra\xc5\xbee, kamera se iznenada okre\xc4\x87e u pti\xc4\x8dju perspektivu, prikazuju\xc4\x87i dvojicu mafija\xc5\xa1a s visine, sugeriraju\xc4\x87i kako ih Valerij gleda sa stabla. Pauliejevo auto je nestalo te je mogu\xc4\x87e da ga je on ukrao.'